Boendoegeweld eis lewe van dosentDie uitgebrande bakkie. (Foto: Verskaf) ’n Dosent aan ŉ kollege vir voortgesette onderwys en opleiding is die naweek in Limpopo vermoor nadat lede van die gemeenskap hom van veediefstal beskuldig het. Die man en sy bakkie is Saterdagoggend aan die brand gesteek. Lt.kol. Mamphaswa Seabi, polisiewoordvoerder, sê die slagoffer het die betrokke oggend ’n onbekende aantal bokke agterop sy bakkie vervoer nadat hy glo die diere in Mamaolo in die Ga-Mphahlele-nedersetting gekoop het. Die slagoffer se bakkie is omstreeks 08:00 deur ŉ skare voorgekeer en hy is uit die bakkie getrek. Die man is erg aangerand voordat hy en sy bakkie aan die brand gesteek is. Die polisie is ontbied en het by hul aankoms die uitgebrande bakkie aangetref. Die man het ’n ent daarvandaan op die grond gelê. Hy het onherkenbaar verbrand. Daar was geen teken van die vermoedelik gesteelde bokke by die polisie se aankoms op die toneel nie, sê Seabi. “Lede van die gemeenskap word gemaan om nie die reg in eie hande te neem nie, maar eerder die verdagtes aan die polisie te oorhandig vir verdere polisie-ondersoek en vervolging.” Die polisie is nou op die spoor van verdagtes. Enigiemand met inligting word versoek om die betrokke ondersoekbeampte sers. Makadani by 072 029 7499 of die StopMisdaad-nommer by 08 600 10111 te kontak.